પાસ નેતા રેશ્મા પટેલ જ્યારથી ભાજપમાં જોડાયા છે સોશ્યલ મીડિયામાં તેમના એકાઉન્ટ પર અભદ્ર ટિપ્પણી થઇ રહી છે. વધુમાં તેમના મોર્ફ ફોટા પર સોશ્યલ મીડિયામાં વાયરલ કરવામાં આવ્યા છે. ત્યારે રેશ્મા પટેલ પર તેના ચારિત્ર્ય પર પણ ટીપ્પણીઓ તેના ફેસબુક આઇડી પર કરવામાં આવી હતી. જેથી સની પટેલ નામના યુવકે ગુજરાત હાઇકોર્ટમાં એપ્લીકેશન ફાઇલ કરીને રેશ્મા પટેલ વિરૂધ્ધ ગંદી પોસ્ટ કરનાર લોકો સામે સાઇબર ક્રાઇમ હેઠળ ફરિયાદ નોંધવાની માંગણી કરી હતી. જેના આધારે આજે ગુજરાત હાઇકોર્ટ દ્વારા સાઇબર ક્રાઇમને તાકીદ કરવામાં આવી હતી કે ભાજપના અગ્રણી રેશમા પટેલ સામે અભદ્ર ટીપ્પણીઓ કરનાર લોકો સામે ગુનો નોંધવામાં આવે. જેના આધારે અમદાવાદ ક્રાઇમ બ્રાંચના સાઇબર સેલે સોમવારે સાંજે ગુનો નોંધીને તપાસની કાર્યવાહી શરૂ કરી છે.